NEUVOSTON ASETUS (ETY) N:o 3044/89,

annettu 6 päivänä lokakuuta 1989,

työvoiman otostutkimuksen järjestämisestä keväällä 1990 ja 1991

EUROOPAN YHTEISÖJEN NEUVOSTO, joka

ottaa huomioon Euroopan talousyhteisön perustamissopimuksen ja erityisesti sen 213 artiklan,

ottaa huomioon komission asetusluonnoksen,

sekä katsoo, että

voidakseen suorittaa ne tehtävät, jotka komissiolle on osoitettu perustamissopimuksessa ja erityisesti sen 2, 92, 117, 118, 122 ja 123 artiklassa, komission on tunnettava työllisyys- ja työttömyystilanne ja niiden kehittyminen,

kussakin jäsenvaltiossa saatavilla olevat tilastotiedot eivät tarjoa riittävää perustaa vertailuille, erityisesti koska tilastojen pohjana jäsenvaltioissa olevien lakien, määräysten ja hallinnollisten käytäntöjen välillä on eroja,

paras menetelmä selvittää työllisyyden ja työttömyyden taso ja rakenne on järjestää yhteisön työvoimaa koskeva yhdenmukainen, samanaikainen otostutkimus, kuten aikaisemmin on säännöllisesti tehty,

aikana, jolloin työmarkkinoilla on jatkuvia ja lisääntyviä vaikeuksia ja työllisyydessä tapahtuu rakenteellisia muutoksia, on oltava saatavilla vuosittain ajan tasalle saatettua tietoa,

yhtenäismarkkinoista johtuva tiedontarve edellyttää tutkimusten edelleen kehittämistä, ja

tulosten käyttö rakennerahastojen tavoitteisiin edellyttää alueellisten tulosten laadun ja luotettavuuden parantamista,

ON ANTANUT TÄMÄN ASETUKSEN:

1 artikla

Euroopan yhteisöjen tilastotoimisto tekee keväällä 1990 ja 1991 komissiota varten työvoiman otostutkimuksen, joka perustuu kotitalouksista poimittuun otokseen jokaisessa jäsenvaltiossa.

2 artikla

Tiedot kerätään kussakin jäsenvaltiossa sen alueella tutkimusajankohtana asuvien henkilöiden kotitalouksien otokselle. Jäsenvaltioiden on huolehdittava siitä, että vältetään sellaisten henkilöiden kaksinkertainen laskeminen, joilla on useampia asuinpaikkoja.

Tiedot kerätään otokseen kuuluvien kotitalouksien kaikista jäsenistä. Jos yksi kotitalouden jäsen antaa tiedot muista kotitalouden jäsenistä, se on selvästi ilmoitettava.

3 artikla

Otos sisältää 60 000-100 000 kotitaloutta Saksassa, Ranskassa, Italiassa, Yhdistyneessä kuningaskunnassa, ja Espanjassa ja 30 000-50 000 kotitaloutta Belgiassa, Alankomaissa, Irlannissa, Kreikassa ja Portugalissa, 15 000-30 000 kotitaloutta Tanskassa ja noin 10 000 kotitaloutta Luxemburgissa.

4 artikla

Tutkimukseen on sisällyttävä:

a) kyselyyn osallistuvan kotitalouden kaikkien jäsenten henkilötiedot seuraavasti: sukupuoli, ikä, siviilisääty, kansalaisuus, sen kotitalouden tyyppi, jossa henkilö asuu ja jossa hän osallistuu tutkimukseen, sekä kotitaloudessa asuvien perhesuhteet. Saman kotitalouden eri jäsenet yksilöidään yhteisellä numerolla sekä koodilla, joka ilmaisee valtion ja alueen, jossa kyseinen kysely on suoritettu;

b) kyseisten henkilöiden taloudellinen toiminta tutkimusajankohtana ja heidän työnsä ominaispiirteet seuraavasti: ammatti, ammattiasema, taloudellinen toimiala, säännöllisten ja todellisten työtuntien määrä ja syyt mahdollisiin eroihin näiden kahden välillä; kokopäivä- tai osa-aikatyö, pysyvä tai tilapäinen työ ja mahdollinen toinen palkattu työ;

c) työnhaku ja erityisesti seuraavat tiedot: haetun työn laji ja laajuus, työnhaun olosuhteet ja perusteet, hakutavat sekä kesto, onko saatu työttömyysavustusta tai -apua, työnhaun aloittamista välittömästi edeltänyt tilanne ja työhön käytettävyys tai perusteet sille, miksi ei ole käytettävissä työhön;

d) korkein suoritettu tutkinto tai muu koulutus; sen opetuksen tai koulutuksen laji ja tarkoitus, johon 14-49-vuotiaat henkilöt viime aikoina ovat osallistuneet;

e) työikäisten, työelämän ulkopuolella olevien henkilöiden, työkokemus, mukaan lukien heidän viimeisen työpaikkansa ominaispiirteet ja työsuhteen päättymisajankohta ja -perusteet;

f) kotitalouden jäsenten tilanne vuosi ennen kyseistä tutkimusta ja erityisesti: asuinmaa ja -alue, työmarkkina-asema ja, jos henkilö oli työllistetty, toimiala ja ammattiasema.

5 artikla

Jäsenvaltioiden tilastoviranomaiset keräävät tiedot komission ja jäsenvaltioiden toimivaltaisten viranomaisten yhteistyössä laatiman kysymysluettelon perusteella.

Komissio päättää yhteistyössä jäsenvaltioiden kanssa tutkimusta koskevista yksityiskohtaisista säännöistä, erityisesti sen alkamis- ja päättymisajankohdasta ja tulosten toimittamisen määräajoista. Jäsenvaltioiden tilastolaitokset huolehtivat siitä, että otos on jäsenvaltioissa käytettyjen menetelmien mukaan edustava, mikä saattaa tietyissä tapauksissa merkitä vastaamisvelvollisuutta. Jäsenvaltiot toteuttavat tarvittavat toimenpiteet, jotta vähintään neljännes otoksista otetaan edellisen tutkimuksen otoksesta ja että vähintään neljännes otoksista muodostaa osan seuraavan tutkimuksen otoksesta. Kuuluminen näihin kahteen ryhmään ilmaistaan koodilla.

6 artikla

Jäsenvaltioiden on huolehdittava siitä, että pyydetyt tiedot annetaan totuudenmukaisina ja täydellisinä vahvistetun määräajan kuluessa. Niiden on varmistettava, että tutkimus tarjoaa luotettavan pohjan vertailevalle analyysille yhteisön tasolla sekä jäsenvaltioiden ja tiettyjen alueiden tasolla. Jäsenvaltioiden tilastolaitokset toimittavat jokaisen kyselyyn osallistuneen tarkistetut tutkimustulokset Euroopan yhteisöjen tilastotoimistolle ilman nimi- ja osoitetietoja.

Euroopan yhteisöjen tilastotoimisto vastaa tutkimustulosten hyödyntämisestä, analyysistä sekä niiden jakelusta.

7 artikla

Tietojen keruun yhteydessä saatuja, yksittäisiä henkilöitä koskevia tietoja voidaan käyttää ainoastaan tilastotarkoituksiin. Niitä ei voida käyttää verotus- tai muihin tarkoituksiin eikä niitä voida saattaa kolmansien tietoon.

Jäsenvaltiot ja komissio toteuttavat tarvittavat toimenpiteet määrätäkseen seuraamukset ensimmäisen kohdan velvoitteiden rikkomisesta, jotta kerätyn tiedon luottamuksellisuus säilytetään.

8 artikla

Euroopan yhteisöjen tilastotoimisto ja jäsenvaltiot valmistelevat yhteistyössä ne kyselyn menetelmiä ja käytäntöä koskevat muutokset, jotka ovat tarpeellisia, jotta pystyttäisiin vastaamaan yhtenäismarkkinoiden aiheuttamaan uuteen tiedontarpeeseen kansallisella ja alueellisella tasolla.

9 artikla

Tutkimuksen suorittamiseksi jäsenvaltiot saavat tukea, joka koostuu kiinteästä summasta sekä tutkimukseen osallistuneiden kotitalouksien määrään perustuvasta summasta.

Työvoimatutkimusten kehittämiseen ja hallintaan tarvittavat voimavarat varataan komission käyttöön.

Nämä avustussummat maksetaan Euroopan yhteisöjen yleisessä talousarviossa tätä tarkoitusta varten varatuista määrärahoista.

Tämä asetus on kaikilta osiltaan velvoittava ja sitä sovelletaan sellaisenaan kaikissa jäsenvaltioissa.

Tehty Luxemburgissa 6 päivänä lokakuuta 1989.

Neuvoston puolesta

Puheenjohtaja

L. JOSPIN